**Poročilo o sprejetih zadevah na sejah senata komisije za mesec avgust 2019**

**V mesecu avgustu 2019 je senat Komisije za preprečevanje korupcije (senat komisije) v sestavi Boris Štefanec (predsednik), mag. Uroš Novak (namestnik predsednika) in Simon Savski (namestnik predsednika) na eni redni seji obravnaval 8 zadev, v okviru katerih komisija v nadaljevanju posebej izpostavlja naslednje obravnavane zadeve s področja izvajanja določb Zakona o integriteti in preprečevanju korupcije (ZIntPK).**

1. **Kršitev določil ZIntPK glede dolžnega izogibanja nasprotju interesov**

Komisija je postopek začela na podlagi prijave, ki jo je prejela v letu 2019. Komisija je pozvala organ, da ji posreduje dokumentacijo. Na podlagi pridobljene dokumentacije je komisija ugotovila, da sta uradni osebi, občinska svetnika Občine Šentjernej, sodelovala pri tajnem glasovanju na tajnih volitvah občinskega sveta o članstvu v svetu javnega zavoda Zdravstveni dom Novo mesto, med kandidati pa sta bila tudi sama. Nadalje pa je ena od uradnih oseb, občinski svetnik Občine Šentjernej, na redni seji občinskega sveta sodeloval pri glasovanju o imenovanju predstavnikov ustanoviteljice občine v svet javnega zavoda Zdravstveni dom Novo mesto, za katerega je bil edini kandidat on sam. S tem sta se uradni osebi znašli v okoliščinah, ki pomenijo nasprotje interesov, o tem pa predhodno nista pisno obveščali svojega predstojnika, s čimer so izpolnjeni elementi nasprotja interesov iz 12. in 13. točke 4. člena ZIntPK.

Senat komisije je na 31. seji, dne 12. 8. 2019, sprejel naslednje sklepe:

* sprejme predmetne ugotovitve o posameznem primeru;
* primer umesti v obdobno poročilo o nasprotju interesov;
* občino obvesti o ugotovitvah ter opozori na določbe ZIntPK o dolžnem izogibanju nasprotju interesov;
* pooblaščena uradna oseba preuči uvedbo hitrega prekrškovnega postopka zoper uradni osebi;
* o ugotovitvah obvesti Center za integriteto in preventivo na komisiji.
1. **Sum korupcijskih tveganj glede dodeljevanja občinskih sredstev**

Komisija je začela s postopkom na podlagi prijave v zvezi z domnevno koruptivnim financiranjem športnega društva KEKA Piran s strani Občine Piran, prejete leta 2018. Komisija je občino pozvala k posredovanju dokumentacije in na podlagi te ugotovila, da očitki iz prijave lahko predstavljajo sum kršitve iz pristojnosti drugih organov in se odstopijo nadzornemu odboru Občine Piran v pristojno reševanje. Nadzorni odbor Občine Piran je komisija tudi pozvala, naj oceni, ali so bila sredstva glede na podane ugotovitve komisije ustrezno dodeljena, in v primeru ugotovljenih nepravilnosti ustrezno ukrepa.

Komisija je poleg tega ugotovila, da so sprejeti akti Občine Piran glede dodeljevanja sredstev športnim društvom za izvajanje letnega programa športa premalo konkretizirani, tako da je bilo zaznano korupcijsko tveganje.

V zvezi z imenovanji zunanjih članov, ki so hkrati predstavniki društev oziroma interesnih skupin s področja, na katerem deluje občinski odbor, v odbore občinskega sveta Občine Piran je komisija ugotovila, da obstoji možnost, da bi omenjeni člani odločali o pravici ali dodelitvi sredstev za njihova društva oziroma interesne skupine, tako da se občino pozove, da se v primeru tovrstnih imenovanj upošteva sistemsko načelno mnenje komisije št. 06211-9/2012/23 z dne 3. 7. 2012.

Senat komisije je na 31. seji, dne 12. 8. 2019, sprejel naslednje sklepe:

* v zvezi z očitki glede izkazovanja stroškov pravne osebe v finančnih poročilih ugotovitve odstopijo nadzornemu odboru občine;
* v zvezi z dodelitvijo sredstev pravnim osebam za izvajanje letnega programa športa v občini županu ter občinskemu svetu te občine priporoča, da v občinskih aktih natančneje uredita sofinanciranje objektov, ki niso neposredno namenjeni izvajanju vadbe, ampak so tako imenovani spremljajoči objekti;
* v zvezi z zaznanim korupcijskim tveganjem glede dodeljevanja sredstev, prijava v delu, ki se nanaša na dodelitev sredstev določenemu društvu za leto 2018 odstopi nadzornemu odboru določene občine, ki se ga pozove, naj oceni, ali so bila sredstva glede na podane ugotovitve komisije ustrezno dodeljena, in da naj v primeru ugotovljenih nepravilnosti, ustrezno ukrepa;
* v zvezi z imenovanji zunanjih članov v odbore občinskega sveta, ki so hkrati predstavniki društev oziroma interesnih skupin iz področja, na katerem deluje občinski odbor, občino pozove, da se v primeru tovrstnih imenovanj upošteva sistemsko načelno mnenje komisije št. 06211-9/2012/23, z dne 3. 7. 2012;
* prijavitelja pouči, da ima v primeru kršitev Uredbe o upravnem poslovanju možnost vložitve prijave na upravno inšpekcijo pri ministrstvu, pristojnem za javno upravo;
* postopek pred komisijo ustavi;
* o ugotovitvah obvesti prijavitelja.
1. **Kršitev določil ZIntPK glede dolžnega izogibanja nasprotju interesov**

Komisija je leta 2019 prejela anonimno prijavo v zvezi s sumom kršitev določb ZIntPK o nasprotju interesov v Mestni občini Maribor. Komisija je občino pozvala, naj ji posreduje dokumentacijo. Na podlagi prejetih dokumentov je komisija ugotovila, da je mestni svetnik kršil prvi odstavek 38. člena ZIntPK, s tem ko je bil prisoten na seji mestnega sveta pri obravnavi točke o razrešitvi in imenovanju nadomestnega predstavnika občine v svet javnega zavoda Gasilska brigada Maribor sam kandidat za to funkcijo, svojega predstojnika (župana) pa ni predhodno obvestil o obstoju okoliščin nasprotja interesov.

Senat komisije je na 31. seji, dne 12. 8. 2019, sprejel naslednje sklepe:

* sprejme se predmetne ugotovitve o posameznem primeru;
* primer se umesti v obdobno poročilo o nasprotju interesov;
* predlaga se proučitev možnosti uvedbe hitrega prekrškovnega postopka zoper mestnega svetnika, saj kot uradna oseba ni upošteval določbe 38. člena ZIntPK in o okoliščinah nasprotja interesov ni obvestil predstojnika, takšna opustitev dolžnega ravnanja pa lahko predstavlja prekršek po 10. točki prvega odstavka 77. člena ZIntPK;
* o ugotovitvah glede nasprotja interesov se obvesti določeno občino in se priporoča dosledno spoštovanje določb ZIntPK;
* z ugotovitvami se seznani Center za integriteto in preventivo na komisiji.
1. **Kršitev določil ZIntPK glede dolžnega izogibanja nasprotju interesov**

Komisija je leta 2019 prejela prijavo glede suma kršitve določb nasprotja interesov. Na podlagi pridobljenih javno dostopnih podatkov in dokumentov je komisija ugotovila, da je poklicni funkcionar, župan občine Gornja Radgona, s tem ko opravlja funkcijo člana skupščine Doma starejših občanov Gornja Radgona d. o. o. v nezdružljivosti opravljanja funkcije, s čimer krši prvi odstavek 27. člena ZIntPK.

Senat komisije je na 31. seji, dne 12. 8. 2019, sprejel naslednje sklepe:

* sprejme se predlagane ugotovitve o posameznem primeru;
* v skladu z 29. členom ZIntPK se pripravi opozorilo, da poklicni funkcionar, župan določene občine, v roku 30 (trideset) dni od prejema opozorila odpravi nezdružljivost in o tem obvesti komisijo;
* pooblaščeni uradni osebi prekrškovnega organa – komisije – se predlaga preučitev okoliščin uvedbe postopka o prekrških zoper poklicnega funkcionarja, župana določene občine, zaradi suma kršitve določb ZIntPK;
* o ukrepih oziroma postopanju se obvesti prijavitelja.

**II. Prekrškovna statistika**

1. **Število uvedenih prekrškovnih postopkov: 4**

|  |  |
| --- | --- |
| **Področje** | **število** |
| Nasprotje interesov  | 2 |
| Lobiranje | 2 |
| Skupno število vseh uvedenih prekrškovnih postopkov | 4 |

1. **Število izdanih odločb o prekršku: 2**

|  |  |
| --- | --- |
| **Področje** | **število** |
| Lobiranje  | 2 |
| Skupno število vseh izdanih odločb o prekršku | 2 |

1. **Število izrečenih opozoril po ZP-1: 3**

|  |  |
| --- | --- |
| **Področje** | **število** |
| Lobiranje | 2 |
| Nasprotje interesov | 1 |
| Skupno število vseh izrečenih opozoril | 3 |